Журналистхэр ягъэпажэ
Урысейм Тезырхэр ирегъэхьэкIынымкIэ и федеральнэ къулыкъум и IуэхущIапIэу КъБР-м щыIэм щекIуэкIащ «На страже порядка» журналист зэпеуэм нэхъыфIу къыщалъытахэр щагъэлъэпIа зэхыхьэ гуапэ.
Ар езыгъэкIуэкIа, Управленэм и унафэщI, къэрал кIуэцI къулыкъум и полковник Федоров Василий къыхигъэщащ Урысей ФСИН-м и IуэхущIапIэу КъБР-м щы- Iэм и лэжьыгъэр зыхуэдэр зэIухауэ цIыхухэм я деж нэхьэсыным мыхьэнэшхуэ зэриIэр.
— Фи фIыгъэкIэ ди IэнатIэхэм я Iуэху къызэгъэпэщыкIэм, УИС-м и лэжьакIуэхэм ятеухуа хъыбарыфIхэр хэIущIыIу мэхъу. Ди къулыкъущIэхэмрэ цIыхубэмрэ нэхъ зэгъунэгъу фощI журналистхэм, — жиIащ Федоровым.
Республикэм и уголовнэ-гъэзэщIакIуэ IэнатIэм и лэжьыгъэр нэхъ зэпкърыхауэ, пэжыр и лъабжьэу къэзыгъэлъэгъуа журналистхэм КъБР-м щыIэ УФСИН-м и щIыхь тхылъхэр иратащ. Апхуэдэ гулъытэ хуащIащ «Къэбэрдей-Балъкъэр ГТРК»-м и корреспондентхэу Гериев Сэфар, КIэбышэ Эльмирэ, «Адыгэ псалъэ» газетым хабзэхъумэ IэнатIэхэм ядэлэжьэнымкIэ и къудамэм и унафэщI Уэрдокъуэ Женя, «Кабардино-Балкарская правда», «Заман», «Горянка» газетхэм я корреспондентхэу Мэлбахъуэ Зинаидэ, Тикаевэ ФатIимэ, Байсиевэ Марзият, «Налшык» ОРТК-м и редактор Токумаевэ Лейлэ сымэ.
Журналист гупым къабгъэдэкIыу Мэлбахъуэ Зинаидэ УФСИН-м и унафэщIхэм фIыщIэ яхуищIащ. «Фи гулъытэр гуапэ тщыхъуащ. Илъэс куэд хъуауэ дызэдолажьэ икIи къыхэгъэщыпхъэщ IэнатIэр зэIухауэ зэрыщытыр. Сыт щыгъуи Iэмал щыIэщ тезырыр езыхьэкIхэм я гугъуехьхэр зыхащIэу, гъуэгу захуэм теувэжыным хуэзыущийуэ ябгъэдэт, зи къалэныр хьэлэлу езыхьэкI фи лэжьакIуэхэм уатетхыхьыну», — жиIащ абы.
Федоров Василий журналистхэм яжриIащ творческэ ехъулIэныгъэхэр зыIэрагъэхьэмэ зэригуапэр. АдэкIи я зэдэлэжьэныгъэм къызэрыпащэнур и фIэщ зэрыхъури къыхигъэщащ.
Зэбар Мадинэ,
Урысей ФСИН-м и Управленэу КъБР-м щыIэм и
пресс-IуэхущIапIэ.
